stanford-oval/wikipedia huggingface dataset:
פורוסמיד

| --- | --- |

 
 שם IUPAC
 4-chloro-2-(furan-2-ylmethylamino)- 5-sulfamoylbenzoic acid
 נתונים כימיים
 כתיב כימי:  C12H11N2ClO5S 
 מסה מולרית:  330.745 g/mol
 נתונים פרמוקוקינטיים
 זמינות ביולוגית:  43-69%
 מטבוליזם:  כבדי וכליתי
 זמן מחצית חיים:  30-60 דק'
 הפרשה:  שתן וצואה
 בטיחות
 קטגוריית סיכון בהריון:  קטגוריית סיכון C (אוסטרליה), קטגוריית סיכון C 
 דרכי מתן:  אורלי, ורידי
 מזהים
 קוד ATC:  C03CA01 
 מספר CAS:  54-31-9
 PubChem:  3440 CID 3440
 ChemSpider:  3322
 
פורוסמיד (אנגלית: furosemide) היא תרופה ממשפחת משתני הלולאה. התרופה נכנסה לשימוש בתחילת שנות ה-60 של המאה ה-20 ומאז קיימת בשימוש נרחב ברפואה ומוכרת בשמות המסחריים פוסיד, פוזיד (Fusid), לאסיקס (Lasix), פורוביט (Furovite), מיפר (Miphar).
פורוסמיד היא התרופה השכיחה ביותר מבין כל משתני הלולאה.
היא משמשת בטיפול במצבי בצקת (Edema) הנגרמים עקב אי ספיקת לב, אי ספיקת כליות או שחמת כבד. השימוש שכיח במיוחד נגד בצקת ברגליים ונגד בצקת ריאות. היתרון של התרופה בטיפול בבצקות, היא היכולת המשתנת החזקה שלה: כך היא עוזרת למטופלים להיפטר מהנוזלים שצברו באיברי הגוף השונים. עם זאת, עקב חסרונותיה, חשוב לשקול גם דרכים אחרות למניעת בצקת ולסילוקה.
למרות שהיא רשומה לטיפול ביתר לחץ דם, יעילותה בטיפול ביתר לחץ דם איננה גבוהה וכרוכה בתופעות לוואי אשר מגבילות את השימוש בה. מנגד משתנים מסוג תיאזיד (כגון: הידרוכלורותיאזיד) יעילים יותר בטיפול ביתר לחץ דם בהשוואה לפורוסמיד ולמשתני לולאה אחרים.
מנגנון הפעולה

הנפרון הוא היחידה הפעילה בכליות ויש לו מספר אתרים שעליהם פועלות תרופות משתנות.
התרופה פורוסמיד פועלת על החלק המכונה "לולאת הנלה" בנפרון.
התרופה מעכבת את משאבת (קו-טרנספורטר) הנתרן-אשלגן-כלוריד (Na-K-2Cl) בזרוע העולה של לולאת הנלה.
פעולה זאת גורמת להפרשת נתרן, כלוריד, אשלגן ומים דרך השתן, הגדלת נפח ההשתנה וצמצום נוזלי הגוף.
פורוסמיד גם גורם להפרשת מגנזיום וסידן, אם כי היפוקלצמיה (ירידה ברמות סידן בדם) איננה תופעת לוואי אופיינית של התרופה. היתרון של פורוסמיד בהשוואה לתרופות משתנות אחרות הוא יעילותה גם כאשר יש ירידה בתפקוד הכלייתי, יכולתה לגרום לפעילות משתנת ללא חמצת (בניגוד למעכבי האנזים קרבוניק אנהידראז, שידוע שגורמים לחמצת) ויעילותה המסיבית בהורדת נפח נוזלים בהשוואה לתיאזידים.
התוויות רשומות

התרופה רשומה בישראל להתוויות הבאות:
במתן דרך הפה:
בצקת הקשורה באי ספיקת לב, שחמת הכבד ומחלה כלייתית (כולל את הסינדרום הנפרוטי),
טיפול נילווה בבצקת ריאתית חריפה
יתר לחץ דם
במתן בהזרקה:
בצקת הדורשת טיפול בהזרקה
טיפול נילווה בבצקת ריאתית חריפה.
התוויות נגד ואזהרות

התוויות נגד לפורוסמיד כוללות:
אלרגיה לפורוסמיד או סולפונאמיד
היפוקלמיה חמורה
היפונתרמיה חמורה
איבוד נוזלים וירידה בנפח נוזלי הגוף
אי ספיקת כליות בשל תרופות נפרוטוקסיות או הפטוטוקסיות
אי ספיקת כליות הקשורה במצבי תרדמת
אי ספיקת כליות המאופיינת באי מתן שתן
הנקה
יש להיזהר במתן התרופה במצבים הבאים:
שיגדון ועלייה ברמות חומצה אורית בדם (למרות שפורוסמיד כנראה איננו מעלה רמות חומצה אורית בדם, יש להזהר במתן שלה בחולים אלו)
ילדים מתחת לגיל 4 שנים - שימוש ממושך יכול לגרום ליצירת אבנים בכליות
בחולים עם שחמת הכבד - יש לערוך מעקב צמוד אחרי אלקטרוליטים
חולים קשישים - שיכולים להיות יותר רגישים לתופעות הלוואי וכמו כן סובלים מירידה בתפקוד הכלייתי
רגישות לסולפונאמיד - למרות שהיצרן רושם זאת כהתווית נגד בשל נוכחות מבנה של סולפונאמיד במולקולה של פורוסמיד, רגישות צולבת בין פורוסמיד לסולפונאמידים איננה חד משמעית.
תופעות לוואי

מערכת העצבים המרכזית: סחרחורות, חולשה, כאבי ראש, עייפות, תשישות, טשטוש ראייה.
מערכת השמיעה: טינטון וירידה באיכות/רמת השמיעה. הופעת חירשות כתופעת לוואי זאת נצפתה כאשר הזריקה ניתנה במתן לתוך הוריד מהיר (ולכן מומלץ על עירוי ממושך כאשר התרופה ניתנת במתן דרך הוריד), כאשר הייתה גם אי ספיקת כליות ברקע, מתן מינונים גבוהים של פורוסמיד ומתן של תרופות נוספות שגורמות לבעיות בשמיעה (כגון: אמינוגליקוזידים).
מערכת הלב וכלי הדם: תת-לחץ דם תנוחתי (תסמינים כמו כאב ראש, סחרחורת או דפיקות לב, המופיעים בקימה משכיבה או מישיבה), נפילות, הפרעות קצב לבביות (השכיחה: טכיקרדיה - דופק מהיר), פקקת ורידית ותסחיף ריאתי.
הפרעות אלקטרוליטריות: ירידה בריכוז בדם של נתרן (היפונתרמיה), אשלגן (היפוקלמיה), מגנזיום (היפומגנזמיה) וסידן (היפוקלצמיה). השימוש בתרופה עלול לגרום ל"בססת מטאבולית" (Metabolic alkalosis).
הפרעות מטבוליות נוספות בדם: עליה בריכוז קריאטינין - אי ספיקת כליות, אורמיה - עליה בריכוז שתנן (אוריאה), היפראוריצמיה - עליה בריכוז חומצת שתן (עלולה לגרום לאבני כליה או לשגדון), היפרגליקמיה (- מצב דמוי סוכרת, עליה בריכוז הסוכר גלוקוז) והיפרליפידמיה (עליה בריכוז טריגליצרידים או בריכוז כולסטרול).
עור: רגישות לאור, פריחה, סרפדת, ארגמנת (purpura) ומחלות שלפוחתיות. מומלץ למרוח קרם הגנה המכיל מסנן קרינה.
מערכת העיכול: בחילות, אובדן תיאבון (אנורקסיה), הקאות, עצירות, שלשול ודלקת לבלב חריפה. פגיעה חמורה עלולה לגרום להיפואלבומינמיה (חסר בחלבון אלבומין בדם), ובאופן פרדוקסלי להחמרת בצקת).
מערכת השתן: ריבוי שתן (ולעיתים בריחת שתן, השתנה לילית וכיווץ יתר של שלפוחית השתן.
תאי דם (שינויים המתבטאים בספירת הדם): לויקופניה, אנמיה, תרומבוציטופניה (מיעוט טסיות דם).
אחר: התכווצויות שרירים.
תגובות בין-תרופתיות

תרופות אחרות לטיפול ביתר לחץ דם: עלולות לגרום לירידה חדה יותר בלחץ הדם כאשר ניתנות עם פורוסמיד. כמו כן, אפשריות תופעות לוואי אקטרוליטריות כאשר פורוסמיד ניתנת עם תרופות לטיפול ביתר לחץ דם.
אמינוגליקוזידים - מתן שלהם יחד עם פורוסמיד עלול להוביל תופעות לוואי הקשורות להחמרה בתפקוד הכלייתי והפרעות שמיעה
תרופות שמושפעות מרמות של אשלגן בדם, כגון תרופות ממשפחת הדיגיטליס (דיגוקסין, דיגיטוקסין), תרופות לטיפול בהפרעות קצב, תרופות נוגדות פסיכוזה שיכולות להאריך את מקטע QT ותרופות נוגדות דיכאון שידוע כי הן גורמות להפרעות קצב (כגון ציטלופראם) - יש לנטר את רמות האשלגן בדם ולבצע מעקב אחרי ECG. בתרופות כגון דיגוקסין יש גם לנטר את רמות דיגוקסין בדם.
ליתיום - מתן עם ליתיום עלול להגביר את רעילות ליתיום. יש לנטר היטב את הטיפול ולעקוב אחרי רמות ליתיום בדם.
מתוטרקסאט - מתן משולב יכול להעלות את הרמות של מתוטרקסאט או של פורוסמיד בדם. יש להימנע משילוב התרופות ככל הניתן. במידה ויש צורך בשילוב, יש לעקוב אחרי אלקטרוליטים בדם ולהפחית את מינוני התרופות.
תרופות נוגדות דלקת שאינן סטרואידים - תרופות אלו עלולות לגרום לעלייה בלחץ הדם, פעילות שנוגדת את הפעילות של פורוסמיד. תרופות אלו גם עלולות לגרום להפרעה בפעילות המשתנת של פורוסמיד, וידועה השפעה לרעה על התפקוד הכלייתי אם התרופות הללו נלקחות יחד לאורך זמן.
סוכרלפאט - עלול להפחית את הספיגה של פורוסמיד.
תגובות עם מזון וצמחי מרפא

הספיגה של פורוסמיד פוחתת כאשר הוא נלקח על קיבה מלאה. מומלץ ליטול את התרופה על קיבה ריקה.
צריכת כמות גדולה של ליקוריץ עלולה לגרום להיפוקלמיה ואובדן מים ובכך להחמיר את תופעות הלוואי של פורוסמיד.
פרמטרים לניטור ומעקב

בזמן הטיפול בפורוסמיד יש לעקוב אחרי תפקודי הכליה (מעקב אחרי רמות קריאטינין ואוריאה בדם), מעקב אלקטרוליטים (אשלגן, נתרן, סידן, מגנזיום), מעקב אחרי רמות חומצה אורית, מעקב לחץ דם.
כמו כן יש לעקוב אחרי משקל גוף ולהעריך את מאזן הנוזלים.
כאשר התרופה ניתנת בהזרקה או במינונים גבוהים, יש לעקוב אחרי סימנים של פגיעה בשמיעה.
בספורט

בתחום פיתוח הגוף בעיקר בארצות הברית, נטילה של התרופה לקראת תחרות זה היא תופעה שכיחה על מנת לרוקן את הגוף לגמרי מפחמימות צוברות נוזלים ולהוריד את משקל הגוף ולכן משתנים אסורים לספורטאים.
הערות שוליים

↑  Maxwell RA et al. Furosemide. Drug Discovery: 1990: 66-67
↑  Tamargo J et al. Diuretics in the treatment of hypertension. Part 2: loop diuretics and potassium-sparing agents. Expert Opin Pharmacother. 2014 Apr;15(5):605-21.
↑  מאגר התרופות, משרד הבריאות
↑  Ho Km and Sheridan DJ. Meta-analysis of frusemide to prevent or treat acute renal failure. BMJ. 2006 Aug 26;333(7565):420
↑  Staff and agencies, What are diuretics?, the Guardian, ‏2003-02-11 (באנגלית)
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
עמית אדרי

עמית אדרי (נולד ב-26 באוגוסט 1969) הוא מנכ"ל משרד החינוך לשעבר. בעברו היה ראש מטה שר במשרד הבינוי והשיכון ובמשרד העלייה והקליטה. אדרי, הוא תת-אלוף במילואים ומתפקד כראש חטיבת הלוגיסטיקה במילואים באגף הטכנולוגיה והלוגיסטיקה.
ביוגרפיה

אדרי הוא בן לאב עולה ממרוקו ולאם בת לניצולי שואה מהונגריה. למד בבית הספר היסודי ממלכתי ב' (ברטוב), בחטיבת הביניים אלון ובתיכון אוסטרובסקי, כולם ברעננה. ב-1987 התגייס לצה"ל ושירת בחיל הלוגיסטיקה.
בתפקידיו השונים בצבא, תפקד כקצין לוגיסטיקה בתפקידי שטח מגוונים בליבת העשייה, שימש ק. לוגיסטיקה של אוגדת עזה ופיקד על קורס קציני הלוגיסטיקה, הכשיר מאות קצינים וקצינות, פעל לקידום קצינות ולשילובן במערך השדה ופיקד על המערך הלוגיסטי של פיקוד הדרום במהלך מבצע עופרת יצוקה. כמו כן עסק בפיתוח נהלים, שיטות עבודה, מערכי הכשרה והדרכה והתאמת הארגון לשינויים.
בשנת 2013 פרש מצה"ל בדרגת אלוף-משנה בתפקיד סגן קצין לוגיסטיקה ראשי לאחר 26 שנות שירות. עם שחרורו מצה"ל פנה אדרי למגזר העסקי, הקים עם קבוצת שותפים את רשת החנויות "סופר פארטי" והיה המנכ"ל הראשון שלה. כמו כן היה שותף להקמת חברת "עמית אדרי ניהול, ייעוץ, הכוונה והדרכה" והוביל אותה בתור המנכ"ל. לפני מינויו לראש המטה של גלנט במשרד השיכון והבינוי, היה יועץ חיצוני למשרד השיכון. הוא הוביל את הקמת חריש ב־2016–2017, ולאחר מכן מונה לראש המטה במשרד. אדרי שימש בתפקיד ראש מטה השר בשלושה משרדים ממשלתיים - הבינוי והשיכון, העלייה והקליטה, והחינוך. והיה שותף ב"בופאלו ניהול, ייעוץ והשקעות" העוסקת בתחום הפיתוח האסטרטגי, ניהול לוגיסטי, ניהול פרויקטים וכדומה.
לאחר כניסתו של השר גלנט לתפקיד הוביל אדרי את ההיערכות של משרד החינוך לפתיחת שנת הלימודים בצל נגיף הקורונה, ובתוך כך את נושא הלמידה הדיגיטלית מרחוק ואת מדיניות השר גלנט לגמישות ניהולית עבור מנהלי בתי הספר.
ביולי 2020 הודיע השר יואב גלנט כי החליט למנות את אדרי למנכ"ל משרד החינוך, ובאותו החודש אושר מינויו בממשלה.
ביולי 2021 סיים את תפקידו כמנכ"ל משרד החינוך בשל החלפת שרים במשרד.
ביוני 2022 מונה אדרי לרח"ט הלוגיסטיקה במילואים והועלה לדרגת תת-אלוף.
ביולי 2022 הודיע ראש עיריית גבעתיים על מינוי של אדרי ליו"ר בית הספר התיכון ע"ש תלמה ילין.
השכלה וחיים אישיים

אדרי הוא בעל תואר ראשון משולב במדעי החברה (כלכלה, סוציולוגיה ומדעי המדינה) מאוניברסיטת בר-אילן ותואר שני במדיניות ציבורית למנהלים מאוניברסיטת תל אביב. תושב תל אביב ואב לארבעה.
הערות שוליים

↑  עמיר קורץ, המיועד למנכ"ל משרד החינוך: מקורב של גלנט, בלי ניסיון בתחום, באתר כלכליסט, 5 ביולי 2020
↑  מנכ"ל משרד החינוך, עמית אדרי בנס ציונה: "מברך על חזרתם של כל תלמידי מערכת החינוך אל בתי הספר", באתר חדשות אפס שמונה 08, ‏2021-04-22
↑  מנכל משרד החינוך עמית אדרי על השבת בתי הספר לפעילות מלאה: נדמה שחזרנו לשגרה, אך זה לא המצב | 103fm, באתר 103FM - האזנה לרדיו און ליין
↑  גלנט ממנה מנכ"ל חדש למשרד החינוך: עמית אדרי, באתר גלובס, 9 ביולי 2020
↑  אמיר אטינגר, מנכ"ל חדש במשרד החינוך, באתר ערוץ 20, 26 ביולי 2020
פורת' (נהר)

| --- | --- |
נהר הפורת' עובר דרך אדמות חקלאיות ליד סטרילינג
נהר הפורת' עובר דרך אדמות חקלאיות ליד סטרילינג
 מידע כללי
 אורך:  47 ק"מ
 מוצא:  לוך ארד (אנ')
 גובה מוצא הנהר:  33 מטרים
 יובלים:  River Teith, River Devon, Bannock Burn 
 שפך:  לשון הים של פורת' (he) 
 מדינות באגן הניקוז:  סקוטלנד סקוטלנד
 מהלכו של נהר פורת'
 
נהר פורת' (באנגלית: River Forth; בגאלית סקוטית: Uisge For או Abhainn Dubh) הוא נהר בסקוטלנד. אורכו כ-47 קילומטרים והוא אחד הנהרות הגדולים בדרומה של סקוטלנד.
הנהר נשפך ללשון הים של פורת'.
לגדות הנהר מספר ערים וישובים, כשגדולה ביניהם היא העיר סטירלינג.
פורטי מייל (יוקון)

פורטי מייל (באנגלית: Forty Mile, בשפת האן (אנ'): Ch’ëdähdëk) ידועה בעיקר כעיירה העתיקה ביותר בטריטוריית יוקון שבצפון-מערב קנדה. היא נוסדה בשנת 1886 במפגש הנהרות יוקון ופורטימייל (אנ') על ידי מחפשי זהב. היא ננטשה ברובה במהלך הבהלה לזהב של קלונדייק שהתרחשה באזור סמוך, אתר העיירה המשיך לשמש את הילידים בני הטרונדק ואצ'ין (אנ'). כיום זהו אתר היסטורי שנמצא בבעלות משותפת ובניהול משותף של טרונדק ואצ'ין וממשלת יוקון.
עם זאת, לאתר יש היסטוריה ארוכה בהרבה, כאזור ציד המשמש את האומות הראשונות במשך דורות. מיקום זה היה אחת מנקודות החצייה העיקריות של הנהר בסתיו של עדר איילי הצפון של פורטימייל. ציידים היו מיירטים את העדר כאן כשהוא חצה את נהר היוקון. באביב ובקיץ, זה היה האתר של דיג חשוב של Thymallus arcticus (אנ') ואלתית. אף על פי שזה לא היה המיקום של המפגש הראשון בין אנשי האומות הראשונות המקומיים לבין לא ילידים, זה המקום שבו אנשים דוברי שפת האן (אנ') קיימו את יחסי הגומלין הממושכים הראשונים שלהם עם התרבות האירופית.
בשנת 1886 הקימו ג'ק מקוואסטן (אנ'), אלפרד מאיו (Alfred Mayo) וארתור הארפר (Arthur Harper ) מהחברה המסחרית של אלסקה (Alaska Commercial Company, בראשי תיבות ACCo) תחנת סחר, לאחר שהתגלה זהב על נהר הפורטימייל (אנ') (40 מיילים). רוב הכורים שרשמו זכות לכרייה (claim) בקלונדייק הגיעו מאזור זה. בית הספר הראשון ביוקון של המיסיון הוקם כאן בשנת 1887 על ידי הכנסייה האנגליקנית. באותה שנה הקים מפקח המשטרה הרכובה של צפון-מערב צ'ארלס קונסטנטין (אנ') את הפלוגה המשטרתית הראשונה של השטח. סביר גם שחוות פורטי מייל (Forty Mile farm) הייתה האתר של החקלאות הראשונה ביוקון. עד 1894, פורטי מייל התהדרה בשתי חנויות מצוידות היטב (של ACCo ושל חברת התחבורה והמסחר של אמריקה הצפונית), ספריית השאלה, אולם ביליארד, 10 בתי מרזח, שתי מסעדות, תיאטרון, בית אופרה, שען ומזקקות רבות. בשיאה מנתה אוכלוסיית האתר כ-600. כיום נותרו רק קומץ מבנים.
ההסכם הסופי של טרונדק ואצ'ין, שאושרר על ידי חברות האומה הראשונה ב-1998, קבע שהאתר ההיסטורי של פורט קודאהי, פורט קונסטנטין ופורטי מייל אמורים להיות בבעלות משותפת ובניהול משותף של טרונדק ואצ'ין וממשלות יוקון. מאז 1998 נערכים במקום חקירות ארכאולוגיות, חקר ארכיון והיסטוריה בעל פה, וייצוב ושימור מבנים. ב-11 ביוני 2006, שתי הממשלות חתמו על תוכנית ניהול בטקס וחגיגה שהתארחו בפורטי מייל על ידי טרונדק ואצ'ין ויחידת האתרים ההיסטוריים של יוקון.
תוכניות עתידיות עבור פורטי מייל כוללות מתקני מבקרים משופרים, הרחבה גדולה של תוכנית פרשנית והמשך עבודת שימור.
הקהילה הקרובה ביותר היא דוסון סיטי, כ-77 קילומטרים במעלה הנהר מאתר העיירה. מאז בנייתו של כביש לקלינטון קריק (Clinton Creek) מכביש פסגת העולם (אנ') בסוף שנות ה-60 של המאה ה-20, האתר היה נגיש באמצעות כביש, והוא נמצא כ-97 קילומטרים מדוסון. עד היום רוב המבקרים בפורטי מייל מגיעים דרך הנהר, או שטים במורד הנהר מדוסון סיטי או נוסעים במעלה נהר היוקון מאלסקה.
פורטי מייל הוכרזה יחד עם שבעה אתרים נוספים הקשורים להיסטוריה של הילידים כאתר מורשת עולמית בשם טרונדק-קלונדייק במושב ה-45 של ועדת המורשת העולמית, שהתכנסה בריאד בערב הסעודית בין 10 ל-25 בספטמבר 2023.
הערות שוליים

↑  Tr’ondëk-Klondike
| Flag of Canada סמל אונסק"ו אתרי מורשת עולמית בקנדה |
| --- | --- | --- |
| הפארקים בהרי הרוקי הקנדיים | באנף, ג'ספר, קוטניי, יוהו (פצלי ברג'ס), האמבר, הפארק הפרובינציאלי הר אסיניבוין והפארק הפרובינציאלי הר רובסון |  |
| בשיתוף עם ארצות הברית | קלואן, הפארק הלאומי ראנגל-סנט אליאס, הפארק הלאומי גליישר ביי, טאטשנשיני-אלסק • פארק השלום הבין-לאומי ווטרטון-גליישר |  |
| פארקים לאומיים ופרובינציאליים | דינוזאור • גרוס מורן • מיגואשה • נאהאני • ווד באפלו • מיסטייקן פוינט • רייטינג-און-סטון/אייסינאיפי |  |
| אתרי טבע | צוקי מאובני ג'וגינס • אנטיקוסטי |  |
| אתרי תרבות | ל'אנס או מדוז • המרכז ההיסטורי בקוויבק סיטי • הד סמאשד אין • לוננבורג • תעלת רידו • נינסטינטס • גראן פרה • תחנת ציידי הלווייתנים הבאסקים ברד ביי • טרונדק-קלונדייק (פורט ריליאנס, דוסון סיטי, פורטי מייל, טרוצ'ק, מוסהייד) |  |
| אתרים מעורבים | פימצ'יואין אקי |  |
| --- | --- |
בקרת זהויות :  GND: 4875354-3  VIAF: 237033794   WorldCat (עם VIAF): 237033794
פורטיה

| פורטיה |
| --- | --- |

מיון מדעי
ממלכה:: בעלי חיים
מערכה:: פרוקי-רגליים
מחלקה:: עכבישנים
סדרה:: עכבישאים
תת־סדרה:: אופיסתותלה
משפחה:: קופצניים
סוג:: פורטיה
שם מדעי
 Portia ‏כרש, 1878
תחום תפוצה


איור המראה את קו הראייה של הפורטיה
פורטיה (שם מדעי: Portia) הוא סוג של עכבישים ממשפחת הקופצניים החיים באזורים הטרופיים והסובטרופיים של העולם הישן, לרבות באפריקה, מדגסקר, הודו וסביבותיה, סין, דרום-מזרח אסיה ואוסטרליה. עכבישים אלה ידועים במזונם העיקרי - מיני עכבישים אחרים שבמקרים רבים גדולים מהם בהרבה.
אלו עכבישים קטנים יחסית. אורך הנקבות 5-10 מ"מ ואורך הזכרים רק 5-7 מ"מ. הם בעלי עיניים גדולות ומורכבות ובעלי ניבים ארסיים. הם אינם טווים קורים והם מכוסים בחומר דמוי שערות על גופם. עכבישים אלו יכולים לקפוץ לגובה פי 50 מאורך גופם.
הם צדים עכבישים אחרים במספר שיטות. עכבישים אלה נחשבים לבעלי אינטליגנציה גבוהה מאוד ביחס לחסרי חוליות ויכולים לראות את העולם באופן תלת-ממדי, כך שכשהם נפגשים עם עכביש בקורים הם יכולים לקפץ מעלה העומד מעל הקור היישר אל העכביש שבמרכז הרשת, אך דרך זו נרכשת במהלך דרך של ניסוי וטעייה. כמו כן הם יכולים לפתות את העכביש על ידי התחזות לחרק הנלכד בקור. כשהעכביש בא לצוד את ה"חרק" הוא נטרף. הם יכולים להתחזות למשך זמן רב עד שהעכביש מתפתה לחקור את הפיתיון. הם יודעים לצוד אפילו עכבישים מהמשפחה יורקניים (Scytodidae) שהורגים את טרפם באמצעות יריקת קורים דביקים מפיותיהם על טרפם שבמקרים רבים כולל עכבישים קופצניים. הפורטיות צדים אותם על ידי מעקב מאחוריהם וקפיצה עליהם כשדעתם מוסחת.
כמו הרבה מיני עכבישים הפורטיות הם קניבלים והנקבות הענקיות טורפות את הזכרים לאחר ההזדווגות או אף לפניה.
מיני הפורטיה

Portia africana
Portia albimana
Portia assamensis
Portia crassipalpis
Portia fimbriata
Portia heteroidea
Portia hoggi
Portia jianfeng
Portia labiata
Portia orientalis
Portia quei
Portia schultzi
Portia songi
Portia strandi
Portia taiwanica
Portia wui
Portia zhaoi
הערות שוליים

| --- | --- |
בקרת זהויות :  NLI: 987007565788605171
עמית אופיר

| --- | --- |
עמית אופיר
עמית אופיר
 לידה:  16 ביולי 1978 (בן 46) אור יהודה, ישראל ישראל
 מדינה:  ישראל 
 לאום:  ישראלי
 עיסוק:  סופר
 שפות היצירה:  עברית
 סוגה:  עיון, ספרי ילדים, פרוזה, עסקי, התפתחות אישית
 נושאי כתיבה:  איור, העצמה עצמית, עסקים, טיולים, הוצאה לאור, כסף
 יצירות בולטות:  חיפוש מחפש משמעות, 24/8
 תקופת הפעילות:  מ-2000
 
עמית אופיר (נולד ב-16 ביולי 1978) הוא יזם, איש עסקים, סופר, מרצה, פרזנטור, צייר, מאייר ויוצר ישראלי. ספריו תורגמו לעשרות שפות. בנוסף[דרוש מקור], הוא מנהל הוצאת רב מכר.
ביוגרפיה

נולד באור יהודה. למד בבית הספר התיכון "משה שרת" בנתניה ולימודי אנימציה בבצלאל.
את ספרו הראשון "חיפוש מחפש משמעות" כתב בזמן שירותו הצבאי והוא יצא לאור כשהיה בן 21. בשנים 2002–2005 התגורר בירושלים ולמד בבצלאל במסלול אנימציה. בתקופת לימודיו כתב 6 ספרים נוספים וכן החל לפתח שיטת ציור שקרא לה "לצייר בקלות". השיטה מלמדת כיצד לצייר כל דמויות בעזרת חמישה שלבים פשוטים וקבועים. במהלך השנים הוציא לאור ספרים המלמדים לצייר בעזרת שיטת הציור "לצייר בקלות" אותה הציג בשנת 2005 במדור קבוע במגזין הילדים עולמו של דיסני.
בתחילת שנת 2013 יצא לאור ספרו הראשון "חיפוש מחפש משמעות" באנגלית.
בשנת 2014 הוציא לאור סדרת ספרים בת ארבעה כרכים בנושא התפתחות אישית ועסקית אשר חלקם תורגמו לאנגלית וגרסה מיוחדת של ספרו הראשון מתוך סדרה זו "24/8 - איך לייצר יום נוסף בשבוע ולהיות מגה-אפקטיבי" נכתבה ביחד עם איל ניר סגן נשיא איגוד הקראטה המסורתי העולמי וראה אור בשפה הפולנית בהוצאת "Wena". אופיר פעיל בתחום הקומיקס ומופיע מדי שנה במוזיאון הישראלי לקריקטורה ולקומיקס ומופיע מדי שנה ביום הקומיקס הבינלאומי[דרוש מקור].
בשנת 2014 הקים את הוצאת הספרים רב מכר.
בשנת 2017 הפך את הוצאת רב מכר להוצאה לאור הירוקה הראשונה בישראל כאשר החליט כי עם יציאתם לאור של ספרים חדשים בהוצאה יתרום כספים לנטיעת עצים[דרושה הבהרה][דרוש מקור].
בשנת 2018 החל לשמש כפרזנטור בתחום התיירות וכתב את הספר 'אי אולטימטיבי' העוסק במלטה שהוזמן עבור ממשלת מלטה[דרוש מקור].
ספריו

"חיפוש מחפש משמעות" בהוצאת גוונים, 2000
"כשאני ואת מדברים באהבה" בהוצאת גוונים, 2001
"סוד היחד של החיים" בהוצאת גוונים, 2002
"משמעות מחפשת חיפוש" בהוצאת גוונים, 2003
"לחישות" בהוצאת הקיבוץ המאוחד, 2003
"בראשית" בהוצאת "אורנית הוצאה לאור", 2004
"להציל נסיכה" בהוצאת "טרובדור", 2005
"24/8 - יום נוסף בשבוע" בהוצאת רב מכר, 2014
"איך מכרתי מיליון ספרים!" בהוצאת רב מכר, 2014
"לטייל בעולם ולהרוויח כסף" בהוצאת רב מכר, 2014
"תודעת שפע - להשיג את כל מבוקשך בחיים" בהוצאת רב מכר, 2014
"פריצת דרך בחיים ובעסקים" בהוצאת רב מכר, 2015
"לכבוש את הפחד ולהרוויח מנדל"ן" בהוצאת רב מכר", 2016
"האיש השמח" בהוצאת רב מכר", 2017
"אי אולטימטיבי" בהוצאת רב מכר", 2018
בין ספריו נמנים גם סדרת חוברות הציור "לצייר בקלות" הוצאת קוראים בנושאים רבים ומגוונים הכוללים גם ספרי לימוד והעשרה לילדים כגון חוברות תפזורות ותשבצים, חוברות הפעלה רבות, מילים ראשונות בשפות שונות וספרים רבים נוספים.
הערות שוליים

↑  עמית אופיר מלמד לצייר בקלות איך לצייר חיפושית
↑  הוצאת Wena הפולנית
| --- | --- |
בקרת זהויות :  NLI: 987007297204305171  ISNI: 0000 0000 6695 4684  LCCN: nr2001032025  VIAF: 78708178   WorldCat (עם VIAF): 78708178
פיגול

פיגול הוא מושג הלכתי המלמד על קורבן שנפסל להקרבה או לאכילה, עקב מחשבה לא רצויה של הכהן בשעת ההקרבה. משמעותה של המילה 'פיגול' היא "תיעוב". האוכל פיגול במזיד חייב כרת (ובשוגג – קרבן חטאת). איסור האכילה נמנה כאחת מתרי"ג מצוות שבתורה.
מקור ההלכה

נאמר בתורה בפרשת צו:
וְאִם הֵאָכֹל יֵאָכֵל מִבְּשַׂר-זֶבַח שְׁלָמָיו בַּיּוֹם הַשְּׁלִישִׁי - לֹא יֵרָצֶה, 

הַמַּקְרִיב אֹתוֹ – לֹא יֵחָשֵׁב לוֹ. פִּגּוּל יִהְיֶה! 

וְהַנֶּפֶשׁ הָאֹכֶלֶת מִמֶּנּוּ – עֲו‍ֹנָהּ תִּשָּׂא.
פסוק דומה נאמר בפרשת קדושים:
וְכִי תִזְבְּחוּ זֶבַח שְׁלָמִים לַה' לִרְצֹנְכֶם תִּזְבָּחֻהוּ. 

בְּיוֹם זִבְחֲכֶם יֵאָכֵל וּמִמָּחֳרָת, וְהַנּוֹתָר עַד יוֹם הַשְּׁלִישִׁי בָּאֵשׁ יִשָּׂרֵף. 

וְאִם הֵאָכֹל יֵאָכֵל בַּיּוֹם הַשְּׁלִישִׁי - פִּגּוּל הוּא לֹא יֵרָצֶה.
כל קורבן מוקרב בתחילה במקדש: דמו ניתן על מזבח העולה, וחלק מבשרו נשרף ("מוקטר") על המזבח. לאחר מכן ניתן לאכול את שאר הבשר. לפי פשוטו של מקרא, מדובר בשלב האכילה לאחר ההקרבה במקדש - והאוכל את קורבן השלמים לאחר הזמן המיועד לאכילתו - פסל בכך את הקורבן ("לא ירצה"). אולם בתלמוד הפסוק התפרש באופן שונה: מדובר בעת ההקרבה במקדש, וכוונת הפסוק לומר, שאם בשעת ההקרבה במקדש הכהן תכנן לאכול ממנו תוך סטייה מהזמן המיועד לכך - הקורבן פסול. לעומת זאת, קורבן שהוקרב כהלכתו במקדש ולא נאכל בזמן שמיועד לו - נקרא "נותר". בשר זה גם הוא אסור באכילה, אבל אכילתו איננה פוסלת את הקורבן, ובעליו איננו צריך להביא קורבן חדש תחתיו.
השיקול המרכזי שהנחה את חז"ל בפירוש הכתוב הוא, שלא מתקבל על הדעת שקורבן שנעשה במקדש כהלכה ייפסל רטרואקטיבית מפני שאכילתו הייתה שלא כהלכה. יש הסוברים שהבנת המצווה באופן זה היא הלכה למשה מסיני, ולא מסקנה מהכתובים. הלכה זו מבליטה את חשיבותה של מחשבת האדם בקיום מצוות ובייחוד בקורבנות: עצם התכנון בשעת ההקרבה לאכול את הקורבן שלא כהלכה, גם אם בסופו של דבר לא יצא לפועל - פוסל את הקורבן. לדעת הרב אמנון בזק, יש לראות הלכה זו כחלק ממגמה כללית של חז"ל להדגיש את מקומה של הכוונה והמחשבה בהקרבת הקרבנות, היבט שאינו מפורש בתורה שבכתב. לדידו, מגמה זו נועדה להדגיש, כהמשך לדברי הנביאים, שאין ערך למעשי הקרבה כשלעצמם ללא כוונה מתאימה.
הגדרת ההלכה ופרטיה > מחשבת חוץ לזמנו

בעשיית הקורבנות קיימות ארבע פעולות בסיסיות: (א) שחיטת הקורבן, (ב) קבלת דמו בכלי (הנקרא "מזרק"), (ג) הולכת הדם בכלי אל המזבח, (ד) זריקת הדם על המזבח. לאחר מכן ישנה פעולה נוספת: הקטרת חלקים מגוף הקורבן בראש המזבח. אם הכהן חשב מחשבה פסולה בעת אחת מארבע הפעולות הראשונות - הקורבן פסול. אך אם הכהן חושב מחשבה פסולה לאחר מכן, בשעת ההקטרה על המזבח - הקורבן אינו נפסל. טעם הדבר: משום שזריקת הדם, המייצג את נפש הקרבן, היא היוצרת את הכפרה, ולאחר שהדם נזרק כהלכה אין דבר היכול לפסול עוד את הקורבן.
המחשבה הפוסלת את הקורבן יכולה להיות הן מחשבה לאכול מן הקורבן אחרי הזמן שנקבע לאכילתו, והן מחשבה להקריב חלקים מן הקורבן על המזבח לאחר הזמן המיועד לכך. מחשבות אלו נקראות "מחשבת חוץ לזמנו".
הגדרת ההלכה ופרטיה > מחשבת חוץ למקומו

סוג נוסף של מחשבה הפוסלת את הקרבן: כאשר הכהן חושב לאכול את הקרבן במקום שלא נועד לו. לכל קורבן יש תחום המותר לאכילה - בעזרה או בירושלים. מחשבת הכהן לאכול את הקורבן מחוץ לתחום זה פוסלת את הקורבן. סוג זה נקרא "מחשבת חוץ למקומו". מחשבה זו על סטייה ממקום האכילה חמורה פחות ממחשבה על סטייה ממסגרת הזמן, ולכן האוכל מן הקורבן אינו נענש בעונש החמור של כרת.
הגדרת ההלכה ופרטיה > פיגול בדבר שיש לו מתירין

פרק זה טעון שכתוב. אנא תרמו לוויקיפדיה . ייתכן שתמצאו פירוט בדף השיחה.
אין איסור פיגול, אלא בדבר שיש לו מתירין אחריו, כגון אם פיגל בארבע עבודות הדם, ואחר כך כך אכל מן הבשר שהיה בכלל היתר הדם, חייב כרת, אבל כל דבר שאין אחר מתירו אלא הוא מתיר את עצמו, כגון הדם והקומץ והקטורת ומנחת כוהנים שכולה כליל, אין חייבים עליו משום פיגול, משום שעיקר פיגול בשלמים כתיב ומניהו ילפינן, מה פיגול שיש לו מתירין לאדם ולמזבח חייבין עליו משום פיגול וכו'.
ראו גם

דם חטאת
הערות שוליים

↑  ראו ספר ישעיהו, פרק ס"ה, פסוק ד'.
↑  ספר המצוות, עשה צ"א; ספר החינוך, מצווה קמ"ג.
↑  ספר ויקרא, פרק ז', פסוק י"ח.
↑  ספר ויקרא, פרק י"ט, פסוקים ה'–ז'.
1 2  תלמוד בבלי, מסכת זבחים, דף כ"ט, עמוד א'.
↑  וכפי שמופיע בפרשת קדושים: "והנותר עד יום השלישי באש ישרף"
↑  פירוש "אדרת אליהו" מאת הגר"א, תחילת פרשת משפטים.
↑  הרב אמנון בזק, "דין פיגול בפשוטו של מקרא ובפשט ההלכה", בתוך: מאמר הזבח, ישיבת הר עציון תש"ע, עמ' 213–215, באתר ספריית אסיף.
↑  דינים אלו סוכמו בקצרה במשנה, מסכת זבחים, פרק ב', משנה ג'.
↑  תלמוד בבלי, מסכת זבחים, דף מ"ב, עמוד ב', במשנה.
↑  רש"י, מסכת חולין, דף קי"ז, עמוד ב'.
פוצ'ו (תנין)

| --- | --- |
אין תמונה חופשית
 בקיעה:  בין 1950 עד ל-1960 נהר רוונטסון, קוסטה ריקה
 מוות:  12 באוקטובר 2011 סיקירס, קוסטה ריקה
 מין:  תנין אמריקאי
 זוויג:  זכר
 בעלים:  ז'ילברטו "צ'יטו" שדן (Gilberto "Chito" Shedden)
 ידוע בשל:  מערכת היחסים הייחודית שלו עם צ'יטו
 תקופת הפעילות:  ? – 12 באוקטובר 2011 
 
פוצ'ו (Pocho) היה תנין אמריקאי מפורסם מקוסטה ריקה, שזכה לפרסום עקב מערכת היחסים הרגשית והחברית המיוחדת שפיתח עם ז'ילברטו "צ'יטו" שדן (Gilberto "Chito" Shedden), דייג מקומי ומורה דרך. פוצ'ו נולד כנראה בין 1950 ל-1960 בנהר רוונטסון שבקוסטה ריקה ואומץ על ידי צ'יטו אחרי ששכב גוסס על גדות הנהר. צ'יטו הציל את התנין, סעד אותו וטיפל בו עד שהחלים. אחרי שהחלים פוצ'ו, ניסה צ'יטו להחזירו לטבע אך התנין העדיף לחזור אליו ולהישאר עימו. צמד החברים זכה לפרסום עולמי כאשר החלו להופיע ביחד ולהדגים את החברות הקרובה בין האדם לתנין. על פוצ'ו וצ'יטו נעשה סרט תיעודי בשם "Touching The Dragon". פוצ'ו מת בנסיבות טבעיות ב-12 באוקטובר 2011.